لچّہ ،، کُجائے مَریَم ،،
شائر : خالق ارمان
کجائے مریم کہ ایوکیءَ بَشارتانی کپن گورا اِنت
ہما بَشارت کہ مَرگءِ امبازاں زندگی کنت !!
وتا شموشیت ،ترا وتی کنت
ہمے گنوک اِنت کہ شائری کنت
کجائے مریم !!
کجائے مریم کہ ساہگانی خُمار شِیپّانک جنت منارا
آ ترانگانی زہیر اومان بنت منارا
کہ مرچاں نابُودءُ ناشناساں
چہ وت ہلاساں ،
ہُداءُ مردم ، کسے نہ منتہ
ابیدِ گیابان ءُ لہتے ہورکیں کُدو
کہ تہنا ودار بال اَنت
کجائے مریم، اے کِشک پتّو سروز نال اَنت
گُبار گال اَنت
من بےتواریں شَپے کَماتہ گوں پاس پاس ءَ
من بے کراریں دلے گَلاتہ ، خُمارتاسءَ
جہانءِ آسءَ !!
کجائے مریم ،
بچار امروزءِ کِبلہ ءَ من
گنوکیں پادے شہار داتہ
من آزمان ءِ گُشان تاپءَ نہ دیستہ انگہ
منا گوں کبر اِنت زمینءِ ناپگ
من زندہ دَرگوریں زہگے آں تئ
کجائے مریم !!
تئ ہون، شِیواریں مردَکارے
اے پَنتءُ وازانی کَڈّن ءَ جنت
نَباء کہ گپّے گُش آں من ءَ جنت
کجائے مریم ، من بے تو چیزے گشے شمُشتہ
اے دل چہ روکیں تہاریانی چراگاں پُرشتہ
بِچار مریم !!
کہ ساہگانی خُمار شِیپّانک جنت منارا
آ ترانگانی زہیر اومان بنت منارا
کُجائے مریم ؟